Misdaadstatistieke: ‘Cele moet gepos word’Minister Bheki Cele. (Foto: Siya Duda) Die skandalige misdaadstatistieke wat Vrydag bekend gemaak is, is die perfekte geleentheid vir pres. Cyril Ramaphosa om minister Bheki Cele in die pad te steek. Die statistieke wys ook dat die Suid-Afrikaanse Polisiediens (SAPD) ’n verlore stryd voer, meen Andrew Whitfield, DA-LP en woordvoerder oor polisie. Die kwartaallikse misdaadstatistieke wat deur Cele, minister van polisie, bekend gemaak is, toon ’n skokkende toename van 20,7% in moorde tussen Julie en September vanjaar. Voorvalle van seksuele aanranding, poging tot moord en aanranding met die doel om ernstig te beseer het ook toegeneem. “Daar is eenvoudig geen goeie rede om minister Cele in die kabinet te hou nie. Die president het hom daartoe verbind om geweldsmisdaad in sy eerste ampstermyn te halveer. As die statistieke teen hierdie tempo aanhou styg, is die kans beter om geweldsmisdaad te verdubbel as om dit te halveer.” Magstryde tussen diegene in die topgeledere en die minister belemmer doeltreffende polisiëring. Dan is daar ook swak bestuur en opleiding, swak instandhouding van noodsaaklike toerusting en wydverspreide korrupsie binne die SAPD. “Dit het tyd geword dat die president ’n minister van polisie aanstel wie se bevoegdheid swaarder weeg as hul oormatige selfvertroue – iets wat moeilik te vinde is in ANC-geledere, maar iets wat Suid-Afrika nietemin broodnodig het.” ‘Agteruitgang in polisie’ (Argieffoto) Die deurlopende opwaartse kurwe in misdaadstatistiek dien as genoegsame bewys dat misdadigers toenemend besig is om veld te wen teen wet en orde in Suid-Afrika, meen dr. Pieter Groenewald, VF Plus-leier. Dit is egter eers wanneer ŉ vergelyking getref word tussen die misdaadstatistieke van tien jaar gelede (vanaf begin 2012) dat die skokkende werklikheid oor die toename in misdaad werklik duidelik word. “Een voorbeeld is moord wat met sowat 75% toegeneem het. “Dit is ŉ duidelike aanduiding van die agteruitgang in die polisie en die ANC-regering moet die skuld hiervoor kry weens ŉ verskeidenheid redes. Hiervan is die groot verlies aan kundigheid hoofsaaklik weens regstellende aksie (RA) een van die grootstes.” Hierby tel faktore soos die wegdoening met spesialis-eenhede, ŉ rits swak politieke aanstellings as nasionale polisiekommissarisse en ŉ algehele agteruitgang in die polisie se topstruktuur met gevolglike struktuursverbrokkeling soos gesien kan word in die agteruitgang van laboratoriums vir DNS-toetsing, die hantering van vuurwapenlisensie-aansoeke en die doeltreffendheid van die polisie se intelligensiediens. In die polisie se voorlegging het Cele gesê hy is tevrede met die vordering wat teen misdaad gemaak word en dat die polisie besig is om die krisis om DNS-toetsing “reg te ruk”. Ook die nasionale kommissaris, genl. Khehla Sitole, het gesê die syfers lyk “beter” as in die vorige kwartaal. “Hieruit is dit vir die VF Plus duidelik dat die twee belangrikste ampsdraers wat die stryd teen misdaad betref, nie besef hoe kritiek die misdaadsituasie in die land is nie en dat hulle ŉ vals beeld aan die publiek probeer voorhou oor die suksesse wat behaal word in die stryd teen misdaad.”